མདོར་ན་ལོ་སྔོན་མ་དང་ད་ལོ་གཉིས་ཀར་བོད་པ་གཉིས་ཀྱིས་རྒྱ་ནག་རྒྱལ་ཁབ་ཁྱོན་ཡོངས་ནས་གླུ་གཞས་འགྲན་སྡུར་གྱི་ཨང་དང་པོ་ཐོབ་པ་དང་།འདི་ལ་བརྟེན་ནས་མ་འོངས་པར་རྒྱ་ནག་ཁྱོན་ཡོངས་སུ་སྐད་གྲགས་ཡོད་པའི་བོད་པ་གང་མང་ཞིག་ཡོང་ཐུབ་པའི་རེ་བ་ཡོད།བཙན་བྱོལ་བོད་པའི་སྤྱི་ཚོགས་སུའང་།འདི་ལྟ་བུའི་གོ་སྐབས་གང་མང་ཞིག་ལེན་ཐུབ་པ་བྱུང་ན་མ་འོངས་པར་མི་སྒེར་སོ་སོའི་འཚོ་བ་དང་།བོད་པའི་ཁ་མགོ་རྣ་དང་ལ་རྒྱ་ལའང་ཕན་ཐོགས་ཡོད་པ་ཞིག་ཏུ་འགྱུར་ངེས་པ་རེད།ད་ལྟའི་ཆར་བཙན་བྱོལ་བོད་པའི་སྤྱི་ཚོགས་སུ་གློག་བརྙན་ཆུང་ཆུང་འདྲ་མིན་བཟོ་མཁན་ཡོད་ནའང་།འཁྲབ་སྟོན་པ་དེ་དག་ལ་སྒྱུ་རྩལ་དམིགས་བསལ་ཡོད་མཁན་ཞིག་ཕལ་ཆེར་མེད་པ་དང་།གལ་སྲིད་ཡོད་པའི་དབང་དུ་བཏང་ཡང་དེ་ནི་རང་བཞིན་དང་ལྷན་སྐྱེས་ཙམ་ལས།རྒྱུན་རིང་སྦྱོང་བརྡར་བྱས་ནས་དཔེར་ན་ངུ་དགོས་ས་ལ་ངུ་ཆོག་ཆོག་དང་།དགོད་དགོས་ས་ལ་དགོད་ཆོག་ཡོད་པའི་འཁྲབ་སྟོན་པ་མེད་པ་ལ་བརྟེན་ནས་ཚད་ལྡན་གྱི་གློག་བརྙན་ཞིག་ཡོང་དཀའ་བས།མ་འོངས་པར་བཙན་བྱོལ་བོད་པས་སྟོང་ཆ་དེ་ངེས་པར་དུ་སྐོང་ཐུབ་དགོས་པ་གལ་ཆེ།།